**Инж. Никол Донкова от специалност „Фин органичен синтез“ е носител на стипендията на името на акад. Ростислав Каишев**

В международния ден на жените и момичетата в науката сме горди да споделим с вас големия успех на нашата студентка инж. Никол Донкова. На 30 януари 2025 г., по време на тържественото честване на 35-годишнината на Фондация „Еврика“, инж. Никол Донкова, студентка в магистърска програма „Фин органичен синтез“ в Химикотехнологичния и металургичен университет, бе удостоена с престижната именна стипендия на акад. Ростислав Каишев в направление химия и химични технологии.

Стипендията се присъжда за високи академични успехи и научни постижения в областта на химията и химичните технологии. Инж. Никол Донкова се отличава с интензивна изследователска дейност още от първи курс, като работи в сферата на молекулната логика и молекулните машини. В рамките на научната си дейност тя разработва иновативни флуоресцентни сензорни материали и молекулни логически устройства, които намират приложение в биомедицинската диагностика и химичния анализ.

Нейните разработки са представяни на шест научни конференции, като резултатите са публикувани в два научни доклада с пълен текст. Участвала е в престижни конкурси за иновации, като е носител на шест отличия от научни форуми. През 2024 г. инж. Донкова провежда научна практика в Института по химия на университета „Otto von Guericke“ в Магдебург, Германия, в рамките на програма Еразъм+, работейки по органичен синтез на фрагменти за противоракови лекарства.

Инж. Никол Донкова е активен член на American Chemical Society (ACS), което ѝ дава достъп до международна научна мрежа, ресурси и възможности за участие в конкурси и конференции.

Академичното семейство на ХТМУ поздравява всички дами изследователи, създаващи наука и им пожелава безброй лични и професионални успехи!

Специално поздравяваме Никол за заслуженото отличие и ѝ пожелаваме още много покорени върхове в научната и академичната ѝ кариера!